
PANEVĖŽIO MIESTO SAVIVALDYBĖS TARYBA

SPRENDIMAS
DĖL PANEVĖŽIO MIESTO SAVIVALDYBĖS FUTBOLO SPORTO ŠAKOS PLĖTROS PROGRAMOS PROJEKTŲ FINANSAVIMO SĄLYGŲ APRAŠO, PROJEKTŲ FINANSAVIMO IŠ SAVIVALDYBĖS BIUDŽETO LĖŠŲ TVARKOS APRAŠO, PROJEKTŲ VERTINIMO FORMOS IR PROJEKTŲ VERTINIMO KOMISIJOS DARBO REGLAMENTO PATVIRTINIMO

      Nr.      
Panevėžys

Vadovaudamasi Lietuvos Respublikos vietos savivaldos įstatymo 6 straipsnio 29 punktu, 15 straipsnio 2 dalies 13 ir 32 punktais ir Lietuvos Respublikos sporto įstatymo 10 straipsnio 1 dalimi ir įgyvendindama Panevėžio miesto plėtros 2021–2027 metų strateginį planą, patvirtintą Panevėžio miesto savivaldybės tarybos 2021 m. gruodžio 23 d. sprendimu Nr. 1-362 „Dėl Panevėžio miesto strateginio plėtros 2021–2027 metų plano ir Panevėžio miesto strateginio plėtros 2021–2027 metų plano įgyvendinimo priežiūros tvarkos aprašo patvirtinimo“, Panevėžio miesto savivaldybės taryba  n u s p r e n d ž i a:
1.	Patvirtinti pridedamus:
1.1. Panevėžio miesto savivaldybės futbolo sporto šakos plėtros programos projektų finansavimo sąlygų aprašą;
1.2. Panevėžio miesto savivaldybės futbolo sporto šakos plėtros programos projektų finansavimo iš savivaldybės biudžeto lėšų tvarkos aprašą;
1.3. Panevėžio miesto savivaldybės futbolo sporto šakos plėtros programos projektų vertinimo formą;
1.4. Panevėžio miesto savivaldybės futbolo sporto šakos plėtros programos projektų vertinimo komisijos darbo reglamentą.
2. Pripažinti netekusiu galios Panevėžio miesto savivaldybės tarybos 2024 m. gruodžio 27 d. sprendimą Nr. 1-563 „Dėl Panevėžio miesto futbolo sporto šakos 2025–2027 metų plėtros programos ir jos finansavimo iš savivaldybės biudžeto lėšų konkurso nuostatų patvirtinimo“.
3.	Nurodyti, kad sprendimas:
3.1.	skelbiamas Teisės aktų registre ir Panevėžio miesto savivaldybės interneto svetainėje;
3.2.	įsigalioja kitą dieną po oficialaus paskelbimo Teisės aktų registre.

Savivaldybės merė	Loreta Masiliūnienė

PATVIRTINTA
Panevėžio miesto savivaldybės tarybos
                              sprendimu Nr. 

PANEVĖŽIO MIESTO SAVIVALDYBĖS FUTBOLO SPORTO ŠAKOS PLĖTROS PROGRAMOS PROJEKTŲ FINANSAVIMO SĄLYGŲ APRAŠAS


	Eil. Nr.
	I. Finansuojama programa

	1.
	Futbolo sporto šakos plėtros programa. 

	
	II. Finansuojamų programų tikslai

	2.
	Futbolo sporto šakos plėtros programos tikslas – tobulinti futbolo sporto šakos sportininkų rengimo ir finansavimo sistemą, pastebėti talentingus sportininkus, juos profesionaliai rengti ir sudaryti sąlygas, kad jie galėtų deramai atstovauti miestui ir šaliai svarbiausiuose šalies ir tarptautiniuose sporto renginiuose, prisidėti prie pozityvaus miesto ir šalies įvaizdžio formavimo.

	
	III. Paraiškas galintys teikti subjektai

	3. 
	Teisės aktų nustatyta tvarka Juridinių asmenų registre įregistruotos sportinę veiklą Panevėžio mieste vykdančios sporto organizacijos, veikiančios pagal Lietuvos Respublikos asociacijų ir Lietuvos Respublikos viešųjų įstaigų įstatymus.

	4.
	Paraišką, kai projektą įgyvendina daugiau nei vienas juridinis asmuo, turi teisę teikti tik vienas juridinis asmuo.

	
	IV. Sąlygos organizacijoms, teikiančioms paraiškas

	5.
	Projekto poreikio sąmata turi būti ne mažesnė nei 2500 Eur.

	6. 
	Projektui įgyvendinti reikalinga lėšų dalis, kurios nepadengia skirtos savivaldybės biudžeto lėšos, turi sudaryti ne mažiau kaip 20 procentų visų projekto veiklų išlaidų.

	7.  
	Numatomas trimetis finansavimas ir pasirašoma trejų metų sutartis. Pirmais metais lėšos skiriamos atsižvelgiant į vertinimo komisijos rekomendacijas. Antrais ir trečiais metais – atsižvelgiant į vertinimo komisijos rekomendacijas ir pasirašius papildomus susitarimus prie sutarties dėl projekto finansavimo antrais ir trečiais metais. Antrais ir trečiais metais savivaldybės biudžeto lėšomis kompensuojamos tik tokios projekto išlaidos, kurios yra patirtos ir (ar) apmokėtos ne anksčiau nei papildomų susitarimų sudarymo metais. Futbolo sporto šakos plėtros programos lėšų paskirstymo projektą antrais ir trečiais metais rengia bei siūlymus Savivaldybės merui teikia vertinimo komisija, atsižvelgdama į specialiuosius vertinimo kriterijus.

	8. 
	Pareiškėjas gali pateikti vieną paraišką pagal paskelbtą kvietimą trejų metų laikotarpiui.

	9. 
	Projektas gali būti finansuojamas tik vieną kartą. Nustačius, kad tas pats projektas buvo pateiktas kitiems Panevėžio miesto savivaldybės administracijos (toliau – Savivaldybės administracija) skelbtiems projektų finansavimo konkursams ir jam buvo skirtas finansavimas, antrą kartą skirtas finansavimas (kaip neteisėtas) grąžinamas Savivaldybės administracijai per 10 darbo dienų.

	10. 
	Finansavimas gali būti skiriamas projektams, surinkusiems ne mažiau kaip 55 balų vidurkį. Kai projektams, surinkusiems vienodą balų skaičių, finansuoti nepakanka savivaldybės biudžeto lėšų, pirmenybė suteikiama projektams, turintiems didesnį bendrą lėšų poreikį pagal specialiųjų vertinimo kriterijų 1.2–1.5 papunkčius.

	11. 
	Prieš sporto organizaciją nėra pradėtos bankroto, reorganizavimo ar likvidavimo procedūros.

	12. 
	Sporto organizacija turi būti įvykdžiusi visus įsipareigojimus, susijusius su mokesčių mokėjimu.

	13. 
	Sporto organizacijos turi būti pateikusios metinių finansinių ataskaitų rinkinius valstybės įmonei Registrų centrui.

	14.
	Mokesčių mokėtojų registre tvarkomų duomenų išraše pagrindinė vykdoma veikla ir (ar) kita vykdoma veikla yra susijusi su sportine veikla.

	15.
	Paraiškos teikėjas yra atsiskaitęs už ankstesniais metais iš Panevėžio miesto savivaldybės biudžeto gautų lėšų panaudojimą sutartyje ir taisyklėse nustatyta tvarka, gautas biudžeto lėšas panaudojęs pagal tikslinę paskirtį, o nustačius programos vykdymo neatitikimų – juos pašalinęs.

	16.
	Futbolo sporto šakos plėtros programos dalyviai – mokiniai, besimokantys pagal bendrojo ugdymo programas Panevėžio miesto teritorijoje veikiančiose mokyklose.

	17.
	Sporto organizacijos įstatuose yra nurodyta su švietimu ir (ar) ugdymu susijusi veikla sporto srityje. Jeigu ugdomos vaikų su negalia grupės, įstatuose turi būti nurodyta, kad pareiškėjas vykdo arba organizuoja asmenų su negalia fizinio aktyvumo ir sporto veiklą.

	18.
	Paraiškos teikėjas turi turėti ne mažesnę kaip vienų metų neformaliojo ar sportinio vaikų ugdymo patirtį ir ugdyti ne mažiau kaip 100 sportuojančių vaikų Panevėžio mieste. Paraiškos teikėjas turi turėti papildomų finansavimo šaltinių, skirtų programai vykdyti.

	19.
	Sporto organizacija turi būti užsiregistravusi Švietimo ir mokslo institucijų registre (ŠMIR) ir programoje dalyvaujančių vaikų duomenys turi būti suvesti į Mokinių registrą ir nuolat atnaujinami atsižvelgiant į faktinį vaikų skaičių. Galutinį sporto organizacijoje ugdomų vaikų skaičių Mokinių registre pasirinktą dieną fiksuoja Sporto skyriaus specialistas ne vėliau kaip iki komisijos vertinimo, kuriuo remiantis skiriamas finansavimas pirmiesiems programos vykdymo metams. Antrais ir trečiais programos vykdymo metais galutinis vaikų skaičius Mokinių registre ir vaikų apskaitos ir lankomumo sistemoje užfiksuojamas einamųjų metų sausio mėnesio antrąją savaitę. Vertinimo komisija, atsižvelgdama į Mokinių registre užfiksuotą mokinių skaičių ir specialiuosius vertinimo kriterijus, teikia rekomendacijas Savivaldybės merui dėl finansavimo skyrimo. Paraiškos teikėjas privalo sudaryti sportinio ugdymo sutartis su programoje dalyvaujančiais asmenimis ir jas saugoti teisės aktų nustatyta tvarka.

	20.
	Finansuojama tik viena programa. Paraiškoje nurodytas programos pavadinimas turi sutapti su Mokinių registre esančiu programos pavadinimu.

	21.
	Sporto organizacija turi atitikti šiuos sportinio ugdymo organizavimo normatyvus. 
Minimalus vaikų skaičius grupėje – 12, maksimalus – 20. Vaikų su negalia skaičius grupėje – nuo 4 iki 8.
Minimalus savaitinių valandų skaičius sportinio ugdymo grupei ir patvirtintos sportinio ugdymo savaičių skaičius per metus:
- 6–8 metų vaikai ir rezultatų nesiekiantys iki 19 metų vaikai – 3 savaitinės valandos (44 savaitės per metus);
- 7–11 metų vaikai – 5 savaitinės valandos (46 savaitės per metus);
- 12–14 metų jaunučiai – 9 savaitinės valandos (48 savaitės per metus);
- 15–19 metų jauniai – 11 savaitinių valandų (48 savaitės per metus);
- 6–29 metų asmenų su negalia grupės – 3 savaitinės valandos (40 savaičių per metus).
Per metus 12–14 metų amžiaus grupių vaikams, dalyvaujantiems Lietuvos futbolo varžybose, organizuojamos ne mažiau kaip 2 stovyklos po 5 dienas Panevėžio apskrityje.
Per metus 15–19 metų sportininkams, dalyvaujantiems pirmos lygos jaunių čempionate ir Elitinėje jaunių lygoje, organizuojamos ne mažiau kaip 2 stovyklos po 5 dienas.

	22.
	Sporto organizacija turi vykdyti sportininkų registraciją Lietuvos futbolo federacijos COMET sistemoje ir paprašius pateikti tai įrodančius dokumentus.

	23.
	Sporto organizacija turi atstovauti Panevėžio miestui oficialiose Lietuvos futbolo federacijos, Lietuvos vaikų ir jaunių ugdymo futbolo asociacijos arba Lietuvos moterų futbolo asociacijos varžybose. 

	24.
	Sporto organizacija turi vykdyti ilgalaikę sportininkų rengimo programą. Programa turi būti parengta kiekvienam sportinio ugdymo etapui, atsižvelgiant į ugdytinio amžių, fizinį, techninį ir taktinį pasirengimą.

	25.
	Sporto organizacija turi turėti pagal darbo ar sportinės veiklos sutartis įdarbinusi ne mažiau kaip 2 fizinio aktyvumo ar aukšto meistriškumo sporto trenerius, instruktorius, kurie teisės aktų nustatyta tvarka turi tinkamą išsilavinimą darbui su ugdytiniais ir teisėto darbo su vaikais QR kodą.

	26.
	Paraiškos teikėjas turi turėti:
1. galiojančius dokumentus, patvirtinančius teisę naudotis sporto baze;
2. specifines ugdymo priemones, įrangą, reikalingą numatytai programai įgyvendinti.

PATVIRTINTA
Panevėžio miesto savivaldybės tarybos
                             sprendimu Nr. 


PANEVĖŽIO MIESTO SAVIVALDYBĖS FUTBOLO SPORTO ŠAKOS PLĖTROS PROGRAMOS PROJEKTŲ FINANSAVIMO IŠ SAVIVALDYBĖS BIUDŽETO LĖŠŲ TVARKOS APRAŠAS

I SKYRIUS
BENDROSIOS NUOSTATOS

1. Panevėžio miesto savivaldybės futbolo sporto šakos plėtros programos projektų finansavimo iš savivaldybės biudžeto lėšų tvarkos aprašas (toliau – Aprašas) nustato Panevėžio miesto savivaldybės (toliau – Savivaldybė) biudžeto lėšomis finansuojamos futbolo plėtros programos vertinimo kriterijus, paraiškų teikimo ir vertinimo tvarką, lėšų skyrimo ir jų panaudojimo tvarką, projektų vykdymo ir atsiskaitymo už skirtas lėšas tvarką.
2. Viešuosius projektų finansavimo konkursus organizuoja Savivaldybės administracija. 
3. Aprašas taikomas pareiškėjams, teikiantiems paraiškas, projektų vertinimo komisijai (toliau – komisija), teikiančiai rekomendacijas dėl projektų finansavimo, ir Savivaldybės administracijai, prižiūrinčiai projektų įgyvendinimą ir atsiskaitymą už skirtas lėšas.
4. Savivaldybės biudžeto lėšos nėra skiriamos tų pačių projektų veiklų išlaidoms padengti, jeigu šioms išlaidoms padengti jau buvo skirtos lėšos iš kitų finansavimo šaltinių (kitų Savivaldybės administruojamų programų, valstybės, kitų savivaldybių ar Europos Sąjungos lėšų). Savivaldybės administracija, siekdama įgyvendinti šią Aprašo nuostatą, teisės aktų nustatyta tvarka bendradarbiauja su kitomis savivaldybių ir valstybės institucijomis bei įstaigomis, teikiančiomis finansavimą projektams.
5. Apraše vartojamos sąvokos:
5.1. Finansavimo sąlygos – Savivaldybės biudžeto lėšomis finansuojamos futbolo plėtros programos finansavimo specialiuosius reikalavimus pareiškėjams ir (ar) projektams nustatantis dokumentas.
5.2. Kvietimas – laikotarpis, per kurį pareiškėjai gali teikti paraiškas pagal kvietimo skelbime nurodytas sritis ir (ar) programas.
5.3. Paraiška – Savivaldybės administracijos direktoriaus įsakymu nustatytos formos dokumentas, teikiamas Savivaldybės administracijai, siekiant gauti finansavimą projektams įgyvendinti Apraše nustatyta tvarka. 
5.4. Programos projektas – trejų metų kryptingai plėtojama sporto programa, kuria siekiama sudaryti sąlygas organizuotai ar individualiai sportuoti ir siekti sportinių rezultatų. 
5.5. Projekto įgyvendinimo laikotarpis – laikotarpis, kurio pradžioje turi būti pradėtos, o pabaigoje – baigtos visos projekto veiklos.
5.6. Projekto sąmata – dokumentas, kuriame pareiškėjas ir (ar) projekto vykdytojas nurodo išlaidų sumą, būtiną projektui įgyvendinti, ir kuris teikiamas Savivaldybės administracijai kartu su projekto paraiška (kaip jos sudedamoji dalis).
5.7. Projekto vadovas – projekto vykdytojo įgaliotas fizinis asmuo, organizuojantis projekto įgyvendinimą. 
5.8. Projekto vykdytojas – už Savivaldybės biudžeto lėšomis finansuoto projekto įgyvendinimą atsakingas juridinis asmuo, pasirašęs sutartį. 
5.9. Projekto vykdytojo, partnerių (rėmėjų) indėlis (finansinis, dalykinis ir pan.) – tai lėšų suma ar nepiniginis įnašas (savanoriškas darbas, kilnojamasis ar nekilnojamasis turtas, suteiktos patalpos ir kitos suteiktos prekės ir paslaugos), kuriais projekto vykdytojas, partneriai (rėmėjai) prisideda prie projekto įgyvendinimo. 
5.10. Sąmatos straipsnis – sąmatos struktūrinė dalis, skirta joje nurodyto pobūdžio išlaidoms finansuoti.
5.11. Sutartis – Savivaldybės administracijos direktoriaus įsakymu nustatytos formos projekto įgyvendinimo finansavimo Savivaldybės biudžeto lėšomis sutartis, sudaroma tarp Savivaldybės administracijos ir projekto vykdytojo.
5.12. Vertinimo komisija – Savivaldybės mero potvarkiu sudaryta komisija, kurią sudaro ne mažiau kaip 5 nariai. 
6. Projektai finansuojami iš Savivaldybės biudžeto asignavimų, numatytų Panevėžio miesto savivaldybės sporto programai.
7. Apraše įtvirtintos taisyklės taikomos tiek, kiek šios srities teisinių santykių nereglamentuoja Lietuvos Respublikos įstatymai ir kiti teisės aktai.

II SKYRIUS 
REIKALAVIMAI PAREIŠKĖJAMS IR PROJEKTAMS

8. Paraiškas gali teikti teisės aktų nustatyta tvarka Juridinių asmenų registre įregistruotos sportinę veiklą Panevėžio mieste vykdančios sporto organizacijos, veikiančios pagal Lietuvos Respublikos asociacijų ir Lietuvos Respublikos viešųjų įstaigų įstatymus.
9. Paraišką, kai projektą įgyvendina daugiau nei vienas juridinis asmuo, turi teisę teikti tik vienas juridinis asmuo. 
10. Programos projektai Savivaldybės biudžeto lėšomis finansuojami pagal nustatytas finansavimo sąlygas.
11. Bendra projekto išlaidų sąmata turi būti ne mažesnė nei 2 500 Eur.
12. Programos projektams įgyvendinti reikalinga lėšų dalis, kurios nepadengia skirtos Savivaldybės biudžeto lėšos, turi sudaryti ne mažiau kaip 20 procentų viso projekto veiklų išlaidų. Šią projekto lėšų dalį turi padengti projektų vykdytojai savo arba partnerių (rėmėjų) indėliu (finansiniu ar nepiniginiu įnašu), kaip tai apibrėžta Apraše. Tinkami dokumentai, įrodantys tokį prisidėjimą, yra sutartis, preliminari sutartis, ketinimų laiškas, dokumentai, patvirtinantys natūra (prekėmis ir (arba) paslaugomis) teikiamą paramą, kurios vertė išreiškiama pinigais (nepiniginio įnašo vertę teisės aktų nustatyta tvarka apskaičiuoja, nustato ir už jos teisingumą atsako projekto vykdytojas). Visuose indėlį patvirtinančiuose dokumentuose turi būti nurodytas projekto pavadinimas, finansinio įsipareigojimo rūšis (parama lėšomis ar natūra), finansinio įsipareigojimo vertė eurais ir finansinio įsipareigojimo įvykdymo terminas (konkreti data, laikotarpis ar įvykis).
13. Programos projektų įgyvendinimo pradžia gali būti ankstesnė nei sutarties sudarymo data, bet tokiu atveju Savivaldybės biudžeto lėšomis kompensuojamos tik tokios projekto išlaidos, kurios patirtos ir (ar) apmokėtos ne anksčiau kaip sutarties sudarymo metais. Numatomas trimetis finansavimas ir pasirašoma trejų metų sutartis. Pirmais metais lėšos skiriamos atsižvelgiant į komisijos rekomendacijas, antrais ir trečiais metais – atsižvelgiant į komisijos rekomendacijas ir pasirašius papildomus susitarimus prie sutarties dėl projekto finansavimo antrais ir trečiais metais. Antrais ir trečiais metais Savivaldybės biudžeto lėšomis kompensuojamos tik tokios projekto išlaidos, kurios yra patirtos ir (ar) apmokėtos ne anksčiau kaip papildomų susitarimų sudarymo metais. Programos lėšų paskirstymo projektą antrais ir trečiais metais rengia bei siūlymus Savivaldybės merui teikia komisija, atsižvelgdama į specialiuosius vertinimo kriterijus.
14. Projektų įgyvendinimo pradžia laikoma paraiškoje nurodyta projekto įgyvendinimo laikotarpio pradžios data. 

III SKYRIUS 
KVIETIMO SKELBIMAS IR PARAIŠKŲ TEIKIMO TVARKA

15. Kvietimas lietuvių kalba ir visa informacija apie kvietimą skelbiama Savivaldybės interneto svetainėje www.panevezys.lt. 
16. Projektų paraiškos priimamos ne trumpiau kaip 10 darbo dienų nuo kvietimo paskelbimo datos. Konkretus einamųjų metų paraiškų priėmimo terminas ir konkurso data nurodomi kvietime. Per metus gali būti skelbiamas papildomas kvietimas. Programos projektų paraiškos priimamos 5 darbo dienas nuo papildomo kvietimo paskelbimo datos. 
17. Kvietime nurodoma: 
17.1. programos pavadinimas, finansavimo sąlygos, projekto paraiškos ir sąmatos formos; 
17.2. paraiškų priėmimo laikotarpis; 
17.3. paraiškų teikimo adresas ir būdai; 
17.4. Savivaldybės administracijos valstybės tarnautojo, atsakingo už kvietimą, vardas, pavardė, telefono numeris, elektroninio pašto adresas; 
17.5. kita reikalinga informacija. 
18. Siekdamas gauti finansavimą, pareiškėjas Savivaldybės administracijai turi pateikti Savivaldybės administracijos direktoriaus įsakymu nustatytos formos lietuvių kalba užpildytą paraišką (toliau – paraiška) (įskaitant projekto sąmatą ir priedus, kurie yra neatsiejama paraiškos sudėtinė dalis). Paraiška turi būti pasirašyta pareiškėjo vadovo ar jo įgalioto asmens elektroniniu parašu.
19. Paraiškos iki kvietime nustatyto termino pabaigos teikiamos:
19.1. naudojantis nacionaline elektroninių pranešimų ir elektroninių dokumentų pristatymo fiziniams ir juridiniams asmenims sistema „E. pristatymas“ (toliau – E. pristatymo sistema);
19.2. užsakant el. paslaugą Savivaldybės interneto svetainėje www.panevezys.lt;
19.3. kitais skelbime nurodytais būdais.
20. Ranka užpildytos, kitais būdais pristatytos arba po kvietime nustatyto termino pabaigos pateiktos paraiškos nevertinamos.
21. Pareiškėjas gali teikti vieną paraišką pagal kvietime paskelbtą programą trejų metų laikotarpiui. 
22. Projektas gali būti finansuojamas tik vieną kartą. Nustačius, kad tas pats projektas dalyvavo kituose Savivaldybės administracijos skelbtuose projektų dalinio finansavimo konkursuose ir gavo finansavimą, antrą kartą skirtas finansavimas (kaip neteisėtas) grąžinamas Savivaldybės administracijai per 10 darbo dienų. 
23. Siekiant užtikrinti paraiškų vertinimo skaidrumą ir pareiškėjų lygiateisiškumą, paraiškų taisymas, tikslinimas, pildymas ar papildomas dokumentų teikimas pareiškėjų iniciatyva po jų pateikimo Savivaldybės administracijai yra negalimas. 

IV SKYRIUS 
PARAIŠKŲ VERTINIMAS IR SPRENDIMO DĖL FINANSAVIMO PRIĖMIMAS

24. Savivaldybės administracijai pateiktų paraiškų vertinimą sudaro du etapai:
24.1. administracinės atitikties vertinimas;
24.2. komisijos vertinimas ir rekomendacijų teikimas.
25. Savivaldybės administracijos Sporto skyriaus (toliau – Sporto skyrius) specialistas per 20 darbo dienų nuo paskutinės paraiškų pateikimo dienos įvertina jų atitiktį administracinės atitikties vertinimo kriterijams, patikrindamas, ar:
25.1. paraišką pateikė pareiškėjas, kuris patenka į subjektų, turinčių teisę teikti projektus, grupę;
25.2. paraiška pateikta iki konkurso skelbime nurodytos paskutinės paraiškų pateikimo dienos ir valandos;
25.3. paraiška atitinka Aprašo 18 punkte nustatytus reikalavimus;
25.4. pareiškėjas pateikė visus paraiškos formoje nurodytus dokumentus;
25.5. pareiškėjas yra atsiskaitęs už ankstesniais metais iš Savivaldybės biudžeto gautų lėšų panaudojimą;
25.6. tas pats pareiškėjas konkursui nėra pateikęs daugiau paraiškų nei numatyta Aprašo 21 punkte.
26. Argumentuotu Savivaldybės administracijos sprendimu administracinės atitikties vertinimo terminas gali būti pratęstas ne ilgiau kaip 10 darbo dienų, apie tai paskelbus informaciją Savivaldybės interneto svetainėje www.panevezys.lt.
27. Jeigu vertinant paraiškos administracinę atitiktį nustatoma, kad paraiškoje yra aritmetinių klaidų, šias klaidas leidžiama ištaisyti. Sporto skyriaus specialistas paraiškoje nurodytu pareiškėjo elektroninio pašto adresu apie tai 1 kartą informuoja pareiškėją, nustatydamas 3 darbo dienų terminą klaidoms ištaisyti. Jeigu klaidos neištaisomos per Savivaldybės administracijos nustatytą terminą arba jų ištaisyti neįmanoma, ir (ar) jeigu nustatoma, kad paraiška neatitinka Apraše, finansavimo sąlygose ir kvietime nustatytų administracinių reikalavimų, per 10 darbo dienų nuo administracinės atitikties vertinimo pabaigos Savivaldybės mero potvarkiu priimamas sprendimas tokios paraiškos nesvarstyti. Sporto skyriaus specialistas per 5 darbo dienas nuo sprendimo priėmimo dienos paraiškoje nurodytu elektroninio pašto adresu informuoja pareiškėją apie priimtą sprendimą, nurodydamas paraiškos atmetimo priežastis ir šio sprendimo apskundimo tvarką.
28. Nustačius, kad paraiška atitinka visus administracinės atitikties vertinimo reikalavimus, ji teikiama vertinti komisijai. Programos projektų paraišką vertina ne mažiau kaip 2 komisijos nariai. 
29. Komisijos darbas organizuojamas vadovaujantis Savivaldybės tarybos patvirtintu Panevėžio miesto savivaldybės futbolo sporto šakos plėtros programos projektų vertinimo komisijos darbo reglamentu. 
30. Komisijos vertinimas susideda iš trijų dalių:
30.1. bendrojo vertinimo – kai projektas įvertinamas skiriant nuo 1 iki 100 balų pagal Aprašo 34–35 punktus ir Panevėžio miesto savivaldybės futbolo sporto šakos plėtros programos projektų vertinimo kriterijus. Nuo bendrojo vertinimo priklauso, ar projektas surinks pereinamąją minimalią 55 balų sumą ir ar toliau bus vertinamas pagal specialiojo vertinimo kriterijus;
30.2. specialiojo vertinimo – kai apskaičiuojama projektui siūlytina skirti biudžeto lėšų suma;
30.3. komisijos posėdyje priimamos konsoliduotos išvados dėl rekomenduojamos skirti lėšų sumos.
31. Projektų bendrieji vertinimo kriterijai:
31.1. projekto naudingumas – nuo 1 iki 30 balų;
31.2. planuojami projekto rezultatai, susiję su projekte numatyta veikla, – nuo 1 iki 20 balų;
31.3. projekto sąmatos realumas ir pagrįstumas – nuo 1 iki 20 balų;
31.4. projekto valdymas – nuo 1 iki 15 balų;
31.5. projekto viešinimas – nuo 1 iki 15 balų.
32. Nuo specialiojo vertinimo, kurio kriterijus savo sprendimu tvirtina Savivaldybės taryba, priklauso projektams kalendoriniams metams skiriama Savivaldybės biudžeto lėšų suma.
33. Maksimalus projekto vertinimas balais pagal kiekvieną konkretų kriterijų suteikiamas tokiu atveju, kai projektas visiškai atitinka kriterijų. Minimalus projekto vertinimas pagal kiekvieną konkretų kriterijų suteikiamas, kai projektas visiškai neatitinka kriterijaus. Jeigu projektas atitinka kriterijų vidutiniškai, jis vertinamas puse maksimalaus kriterijaus balų skaičiaus. Panevėžio miesto savivaldybės futbolo sporto šakos plėtros programos projektų vertinimo kriterijus Savivaldybės taryba tvirtina sprendimu.
34. Komisijai įvertinus visų jai pateiktų paraiškų atitiktį nustatytiems kriterijams ir susumavus jų vertinimus atskirai pagal kiekvieną projektą, sudaromas projektų sąrašas pagal surinktų balų vidurkį – nuo didžiausio iki mažiausio. Sąraše nurodomas projekto vykdytojas, projekto surinktų balų skaičiaus vidurkis ir rekomenduojama skirti lėšų suma arba rekomendacija lėšų neskirti.
35. Finansavimas gali būti skiriamas projektams, kurių vertinimo balų vidurkis yra ne mažesnis kaip 55 balai. Kai projektams, surinkusiems vienodą balų skaičių, finansuoti nepakanka Savivaldybės biudžeto lėšų, pirmenybė suteikiama projektams, turintiems didesnį bendrą lėšų poreikį pagal specialiojo vertinimo 1.2–1.5 papunkčius.
36. Projektui įgyvendinti skiriama lėšų suma antraisiais ir trečiaisiais projekto įgyvendinimo metais gali būti didinama ne daugiau kaip 30 proc., palyginti su paraiškoje prašyta suma, atsižvelgiant į komisijos rekomendacijas pagal specialiojo vertinimo kriterijus, numatytus Panevėžio miesto savivaldybės futbolo sporto šakos plėtros programos projektų vertinimo formoje.
37. Konsoliduotos išvados svarstomos komisijos posėdyje, atsižvelgiant į Savivaldybės tarybos patvirtintus tų metų Savivaldybės biudžeto asignavimus, skirtus projektams finansuoti, vertinimo ataskaitose pateiktas išvadas, projektų atitiktį Savivaldybės strateginio planavimo dokumentams.
38. Jeigu vertinimo ataskaitose vieno paraišką vertinusio komisijos nario projektui skirtų balų suma nuo kito tą pačią paraišką vertinusio komisijos nario skirtų balų sumos skiriasi ne mažiau kaip 30 balų, Sporto skyriaus specialistai komisijos posėdžio metu rekomenduoja komisijos nariams diskutuoti dėl balų skirtumo sumažinimo, o jiems nepriėmus bendro sprendimo, didžiausia ir mažiausia skirtų balų sumos neįtraukiamos į vidurkio skaičiavimą. Komisijos posėdžio metu kiti nariai, išklausę paraiškas vertinusius narius, diskutuoja ir priima bendrą galutinį sprendimą dėl finansavimo. Komisijai priėmus sprendimą keisti lentelių suvestinėje nurodytus duomenis, toks sprendimas yra argumentuojamas ir fiksuojamas protokole. 
39. Išvadas pristato komisijos pirmininkas, o jeigu jis negali, – Sporto skyriaus specialistas. Komisija teikia rekomendacijas Savivaldybės merui dėl projekto finansavimo.
40. Komisija per metus gali rekomenduoti ieškoti papildomų biudžeto lėšų, jeigu programoms finansuoti reikalinga lėšų suma yra didesnė už Sporto programoje numatytą sumą.
41. Sprendimą dėl projekto finansavimo priima Savivaldybės meras, atsižvelgdamas į komisijos posėdžio protokolu įformintas rekomendacijas, ne vėliau kaip per 70 darbo dienų nuo paraiškų teikimo termino pabaigos, tačiau motyvuotu Sporto skyriaus siūlymu šis terminas gali būti pratęstas ne ilgiau kaip 20 darbo dienų, apie tai paskelbus informaciją pareiškėjams Savivaldybės interneto svetainėje www.panevezys.lt.
42. Informacija apie Savivaldybės mero potvarkiu skirtą finansavimą projektams ir projektų vertinimo rezultatai skelbiami Savivaldybės interneto svetainėje www.panevezys.lt ne vėliau kaip per 5 darbo dienas nuo potvarkio įsigaliojimo dienos, nurodant pareiškėjų pavadinimus, projektų pavadinimus, komisijos skirtų balų vidurkius ir skirtas lėšų sumas.
43. Jeigu einamaisiais biudžetiniais metais skiriamos papildomos lėšos ar lieka nepanaudotų Savivaldybės biudžeto lėšų, komisija, atsižvelgdama į specialiuosius vertinimo kriterijus ir pateiktus projektų lėšų poreikius paraiškose, teikia rekomendacijas Savivaldybės merui dėl biudžeto lėšų skyrimo projektams.
44. Finansuojamų ir nefinansuojamų projektų sąrašai tvirtinami Savivaldybės mero potvarkiu ir skelbiami Savivaldybės interneto svetainėje www.panevezys.lt. 

V SKYRIUS
SUTARTIES SUDARYMAS IR VYKDYMO PRIEŽIŪRA

45. Su pareiškėju, kurio įgyvendinamam projektui skirtas finansavimas, Savivaldybės administracija sudaro sutartį. Sutarties formą, atsižvelgdamas į Aprašo nuostatas, įsakymu tvirtina Savivaldybės administracijos direktorius. 
46. Sutarties sudėtinės dalys yra projekto paraiška ir sąmata (toliau – sąmata prie sutarties). Sutartyje turi būti nurodytas programos pavadinimas, projekto pavadinimas, projekto įgyvendinimo laikotarpis, projektui skirtų lėšų suma, šalių teisės ir pareigos, atsakomybė už sutarties, Aprašo ir kitų teisės aktų reikalavimų nesilaikymą, atsiskaitymo už panaudotas lėšas tvarka, sutarties galiojimo, pakeitimo ir nutraukimo, ginčų sprendimo sąlygos ir tvarka, kitos nuostatos, padedančios užtikrinti projekto vykdymo ir skirtų lėšų naudojimo teisėtumą, ekonomiškumą, efektyvumą ir rezultatyvumą. 
47. Pareiškėjas, kurio įgyvendinamam projektui skirtas finansavimas, ne vėliau kaip per 20 darbo dienų nuo Savivaldybės mero sprendimo skirti finansavimą priėmimo dienos pateikia Savivaldybės administracijai sutarčiai parengti būtinus duomenis. Sutartį pasirašo pareiškėjo įgaliotas asmuo. Su projekto vykdytojais, kurie privalėjo atsiskaityti už projekto įgyvendinimą, tačiau to laiku tinkamai nepadarė, naujai finansuojamų projektų sutartys nesudaromos ir finansavimas neskiriamas.
48. Sutartis įsigalioja nuo tos dienos, kai ją pasirašo abi sutarties šalys, ir galioja, kol šalys įvykdo visus joje numatytus įsipareigojimus arba kol sutartis bus nutraukta. 
49. Pareiškėjas prieš sutarties pasirašymą privalo banke turėti atskirą sąskaitą Savivaldybės biudžeto lėšoms ir išlaidas apmokėt iš šios sąskaitos.
50. Sutarties įgyvendinimo priežiūrą vykdo Sporto skyrius. 

VI SKYRIUS 
PROJEKTO VYKDYTOJO TEISĖS IR PAREIGOS

51. Projekto vykdytojas privalo užtikrinti, kad projektui įgyvendinti skirtos lėšos būtų panaudotos pagal sutartyje ir jos prieduose nurodytą paskirtį. 
52. Nustačius, kad projekto vykdytojas neįvykdė Aprašo 51 punkte nustatyto įsipareigojimo, Savivaldybės administracija nustato terminą, per kurį turi būti grąžinamos visos arba dalis projektui įgyvendinti skirtų lėšų, kurios nebuvo panaudotos pagal sutartyje ar jos prieduose nurodytą paskirtį. 
53. Skirtos lėšos laikomos panaudotomis pagal sutartyje ir jos prieduose nurodytą paskirtį, jeigu: 
53.1. yra įgyvendintos paraiškoje ir sutartyje nurodytos veiklos; 
53.2. skirtos lėšos panaudotos tinkamoms projekto išlaidoms apmokėti. 
54. Projekto išlaidų tinkamumas nustatomas vertinant, ar jos: 
54.1. yra faktiškai patirtos ir apmokėtos projekto vykdymo laikotarpiu, numatytu sutartyje, nepažeidžiant Lietuvos Respublikos teisės aktų reikalavimų, įtrauktos į projekto vykdytojo apskaitą ir gali būti nustatomos, patikrinamos ir patvirtinamos atitinkamais apskaitos dokumentais, turinčiais visus Lietuvos Respublikos finansinės apskaitos įstatyme ir kituose teisės aktuose nustatytus apskaitos dokumentų rekvizitus, o išlaidas pateisinančiuose ir apmokėjimą įrodančiuose dokumentuose nurodytas turinys leidžia identifikuoti išlaidų ir projekto sąsajas; 
54.2. yra realios, atitinkančios rinkos kainas; 
54.3. yra patirtos laikantis Lietuvos Respublikos viešųjų pirkimų įstatymo (toliau – VPĮ) nuostatų, jeigu projekto vykdytojas, vadovaujantis VPĮ nuostatomis, yra perkančioji organizacija. 
55. Projekto tikslams pasiekti būtinų administravimo išlaidų (vadovo, finansininko, komunalinių paslaugų, ryšių paslaugų (internetui, telefoniniams pokalbiams), kanceliarinių prekių, banko mokesčių) suma negali būti didesnė nei 20 procentų lėšų sumos, skirtos iš Savivaldybės biudžeto projektui įgyvendinti.
56. Savivaldybės biudžeto lėšų dydis vieno projekto dalyvio maitinimui nustatomas vadovaujantis Lietuvos Respublikos Vyriausybės 2003 m. gruodžio 2 d. nutarimu Nr. 1515 „Dėl Viešųjų renginių ir aukšto meistriškumo sporto treniruočių stovyklų dalyviams skiriamų neapmokestinamųjų piniginių kompensacijų dydžių ir mokėjimo tvarkos taisyklių patvirtinimo“ (atsižvelgiant į aktualią redakciją). Savivaldybės biudžeto lėšų panaudojimas ne projekto dalyvių (žiūrovų, svečių ir pan.) maitinimui yra neleidžiamas, išskyrus atvejus, kai tokios išlaidos yra būtinos projektui įgyvendinti. Maitinimo išlaidos negali būti didesnės nei 30 procentų lėšų sumos, skirtos iš Savivaldybės biudžeto projektui įgyvendinti.
57. Skiriant finansavimą komandiruotėms ir piniginėms kompensacijoms, lėšų dydis nustatomas vadovaujantis Lietuvos Respublikos Vyriausybės patvirtinta tvarka. 
58. Naudojant Savivaldybės lėšas visos išlaidos apmokamos negrynaisiais pinigais. Patirtos išlaidos, apmokėtos grynaisiais pinigais, nekompensuojamos.
59. Siekiant informuoti visuomenę apie Savivaldybės biudžeto lėšų panaudojimą projektams finansuoti, visoje Savivaldybės biudžeto lėšomis finansuoto projekto sklaidos (reklaminėje) medžiagoje turi būti nurodyta, kad projektą finansuoja Panevėžio miesto savivaldybė, ir naudojamas aiškiai matomas Savivaldybės herbas. Projekto vykdytojas įsipareigoja Savivaldybės herbą naudoti teisės aktų nustatyta tvarka. Nustačiusi, kad nesilaikoma finansavimo šaltinio viešinimo ir Savivaldybės herbo naudojimo tvarkos, Savivaldybės administracija turi teisę taikyti sutartyje numatytą atsakomybę.
60. Be Aprašo 4 punkte nustatytų atvejų, Savivaldybės biudžeto lėšos taip pat negali būti naudojamos:
60.1. išlaidoms pagal sutartis su konsultantais, tarpininkais, kuriems atlygis nustatomas kaip procentinė visos projekto vertės dalis;
60.2. premijoms, baudoms, delspinigiams, finansinėms nuobaudoms, bylinėjimosi išlaidoms, paskolų palūkanoms ir skolų padengimo išlaidoms; 
60.3. projektams, kurie yra bendrojo ugdymo, profesinio mokymo, aukštojo mokslo įstaigų mokymo programų dalis; 
60.4. investiciniams projektams, pastatams statyti, statiniams rekonstruoti; 
60.5. ilgalaikiam materialiajam ir nematerialiajam turtui įsigyti; 
60.6. projektų vykdytojų administracinėms išlaidoms (komunalinėms paslaugoms, ryšių paslaugoms (internetui, telefoniniams pokalbiams), biuro prekėms, darbo užmokesčiui) ne projekto vykdymo laikotarpiu; 
60.7. pastatų ir patalpų remontui; 
60.8. narystės asociacijose mokesčiams apmokėti;
60.9. Lietuvos Respublikos teisės aktų nustatyta tvarka susigrąžinamam arba atskaitomam pridėtinės vertės mokesčiui.
61. Projekto vykdytojas gali ne vėliau kaip prieš 20 darbo dienų iki sutartyje nurodyto projekto įgyvendinimo termino pabaigos Savivaldybės administracijai pateikti argumentuotą prašymą dėl: 
61.1. projekto įgyvendinimo laikotarpio keitimo, kai prašoma projekto įgyvendinimo laikotarpį pratęsti ne ilgiau kaip iki einamųjų metų gruodžio 31 d.; 
61.2. sąmatos prie sutarties keitimo, kai keičiasi sąmatos prie sutarties straipsniuose nurodytų išlaidų paskirtis (projektui įgyvendinti reikalingos kitos išlaidos nei nurodyta sąmatoje). Sąmata prie sutarties netikslinama, jei skirtumas tarp planuotų ir faktiškai panaudotų lėšų pagal atskirą išlaidų straipsnį neviršija 30 procentų. 
62. Jei skirtumas tarp planuotų ir faktiškai panaudotų lėšų pagal atskirą išlaidų straipsnį viršija 30 procentų ir projekto vykdytojas nėra suderinęs sąmatos prie sutarties keitimo su Sporto skyriumi, lėšų viršijimas nėra kompensuojamas.
63. Sprendimą dėl Aprašo 61.1 ir 61.2 papunkčiuose nurodytų prašymų priima Sporto skyrius per 5 darbo dienas nuo prašymo pateikimo dienos. 
64. Projekto vykdytojas informuoja Sporto skyrių apie projekto pavadinimo ar projekto vadovo pasikeitimą per 5 darbo dienas, įvykus tokiems pokyčiams. 
65. Praleidus Aprašo 61 punkte nustatytą terminą, prašymai yra atmetami, nebent projekto vykdytojas nurodo svarbias priežastis (force majeure), dėl kurių šis terminas buvo praleistas, ir pateikia šias priežastis patvirtinančius dokumentus.
66. Nepatenkinus ar atmetus prašymą, pateiktą Aprašo 61 punkte nustatyta tvarka, projekto vykdytojas turi laikytis sutartyje nustatytų sąlygų.
67. Sutarties galiojimo metu projekto vykdytojas neturi teisės perleisti jokių savo teisių ir pareigų, kylančių iš sutarties, tretiesiems asmenims. 

VII SKYRIUS 
ATSISKAITYMO UŽ SKIRTAS LĖŠAS TVARKA

68. Projekto vykdytojas, įgyvendinęs projektą, iki kitų metų sausio 10 dienos Savivaldybės administracijai pateikia:
68.1. Savivaldybės administracijos direktoriaus įsakymu patvirtintos formos projekto metinę veiklos ataskaitą;
68.2. biudžeto išlaidų sąmatos vykdymo ataskaitą pagal Lietuvos Respublikos finansų ministro 2025 m. kovo 25 d. įsakymu Nr. 1K-63 „Dėl Biudžeto vykdymo ataskaitų rinkinių rengimo taisyklių patvirtinimo“ patvirtintą formą Nr. 2;
68.3. banko sąskaitos išrašą.
69. Ataskaitos, pateiktos pasibaigus Aprašo 68 punkte nustatytam terminui, nepriimamos, o skirtos lėšos laikomos panaudotomis netinkamai ir turi būti grąžinamos Savivaldybės administracijai per jos nustatytą terminą, nebent projekto vykdytojas nurodo nenumatytas priežastis (force majeure), dėl kurių šis terminas buvo praleistas, ir pateikia šias priežastis patvirtinančius dokumentus, ir Savivaldybės administracijos direktorius ar jo įgaliotas asmuo nusprendžia jį atnaujinti.
70. Savivaldybės administracijai pareikalavus, projekto vykdytojas per Savivaldybės administracijos nustatytą terminą privalo pateikti visų išlaidas pateisinančių ir apmokėjimą patvirtinančių dokumentų kopijas, patvirtintas projekto vykdytojo vadovo parašu ir antspaudu, jeigu juridinis asmuo privalo jį turėti. Projekto vykdytojas, Savivaldybės administracijai pareikalavus, taip pat turi pateikti ir projekto vykdytojo, partnerių (rėmėjų) indėlį įrodančius dokumentus. Projekto vykdytojui laiku nepateikus reikalaujamų dokumentų, laikoma, kad projekto vykdytojas skirtas lėšas panaudojo ne pagal paskirtį, ir jos privalo būti grąžintos Savivaldybės administracijai. Lėšų negrąžinus per Savivaldybės administracijos nustatytą terminą, jos išieškomos teisės aktų nustatyta tvarka.
71. Išlaidas pateisinantys dokumentai yra prekių (paslaugų) tiekėjų pateiktos sąskaitos faktūros, PVM sąskaitos faktūros, pirkimo–pardavimo kvitai, kasos aparatų kvitai, darbo užmokesčio apskaitos žiniaraščiai, kelionių dokumentai, sutartys ir darbų priėmimo–perdavimo aktai bei kiti dokumentai, pateisinantys ir įrodantys patirtas išlaidas ir jų tikslingumą. 
72. Išlaidų apmokėjimą įrodantys dokumentai yra banko pavedimus patvirtinantys dokumentai ir kiti dokumentai, įrodantys, kad pagal išlaidas pateisinančius dokumentus buvo atliktas mokėjimas. 
73. Nepanaudotas lėšas projekto vykdytojai privalo grąžinti Savivaldybės administracijai per sutartyje nurodytą terminą.
74. Savivaldybės administracijai nustačius, kad projekto vykdytojas nepagrįstai gavo lėšas ar netinkamai jas panaudojo, projekto vykdytojas privalo jas grąžinti Savivaldybės administracijai. Lėšų negrąžinus per Savivaldybės administracijos nustatytą terminą, jos išieškomos teisės aktų nustatyta tvarka, o projekto vykdytojas praranda teisę dvejus metus dalyvauti pagal šį Aprašą organizuojamuose konkursuose. 
75. Nustačius, kad projekto vykdytojas nevykdo kitų Apraše ar sutartyje nustatytų finansavimo sąlygų, Savivaldybės administracija gali priimti sprendimą taikyti Aprašo 74 punkte nustatytas poveikio priemones. 

VIII SKYRIUS 
BAIGIAMOSIOS NUOSTATOS

76. Projektų konkursų dokumentai Savivaldybės administracijoje saugomi teisės aktų nustatyta tvarka ir terminais. 
77. Projektų vykdytojams rašytiniu jų prašymu Savivaldybės administracija pateikia jų projektą vertinusių komisijos narių skirtų balų vidurkį pagal kiekvieną Apraše nurodytą kriterijų ir konsoliduotas komisijos išvadas dėl rekomenduojamos skirti lėšų sumos. Tuo atveju, jeigu komisija posėdyje dėl projekto finansavimo priėmė kitokį sprendimą, pareiškėjams ir projektų vykdytojams pateikiamas ir komisijos posėdžio protokolo išrašas, kuriame nurodytos šio sprendimo priėmimo priežastys ir argumentuotos išvados.
78. Už informacijos ir su projektu bei jo įgyvendinimu susijusių dokumentų tikslumą, teisėtumą, gautų lėšų finansinės apskaitos tvarkymą atsako pareiškėjas. Dokumentus, susijusius su projektu bei jo įgyvendinimu (paraiška, finansinės apskaitos dokumentai ir kt.), pareiškėjas privalo tvarkyti ir saugoti dokumentų tvarkymą ir saugojimą reglamentuojančių teisės aktų nustatyta tvarka, taip pat Savivaldybės reikalavimu pateikti konkursui pateiktų dokumentų bei su projekto įgyvendinimu susijusių dokumentų originalus ir (ar) jų patvirtintas kopijas.
79. Aprašas gali būti papildomas, keičiamas ir pripažįstamas netekusiu galios Savivaldybės tarybos sprendimu.

_______________________

PATVIRTINTA
Panevėžio miesto savivaldybės tarybos
                                sprendimu Nr.


(Projektų vertinimo forma)

PANEVĖŽIO MIESTO SAVIVALDYBĖS FUTBOLO SPORTO ŠAKOS PLĖTROS PROGRAMOS PROJEKTŲ VERTINIMO FORMA


	Organizacijos pavadinimas
	

	Projekto pavadinimas
	

	Bendra projekto vertė (Eur)
	

	Prašoma suma iš savivaldybės biudžeto(Eur)
	

	Vertinimo data
	



I.	PANEVĖŽIO MIESTO SAVIVALDYBĖS FUTBOLO SPORTO ŠAKOS PLĖTROS PROGRAMOS PROJEKTŲ BENDRIEJI VERTINIMO KRITERIJAI

	Eil. Nr.
	Vertinimo kriterijus
	Vertinimo kriterijaus punktai
	Galimų skirti balų intervalai vertinant atitiktį vertinimo kriterijui

	
	BALAI

	
	0
	1
	2
	3
	4
	5

	1.
	Projekto naudingumas
	1. Projekto idėjos aktualumas
	
	
	
	
	
	

	
	
	2. Projekto idėjos pagrįstumas
	
	
	
	
	
	

	
	
	3. Projekto prieinamumas Panevėžio miesto mokiniams
	
	
	
	
	
	

	
	
	4. Projekto tradiciškumas
	
	
	
	
	
	

	
	
	5. Projektas skatina partnerystę ir bendradarbiavimą
	
	
	
	
	
	

	
	
	6. Projekto naudingumas miesto bendruomenei
	
	
	
	
	
	

	
	Balų suma
	

	
	BALAI

	
	0
	1
	2
	3
	4
	5

	2.
	Planuojami projekto rezultatai
	1. Projekto veikla kryptinga
	
	
	
	
	
	

	
	
	2. Projektas turi realias tęstinumo perspektyvas
	
	
	
	
	
	

	
	
	3. Planuojami rezultatai pristatyti aiškiai ir suprantamai
	
	
	
	
	
	

	
	
	4. Projekto rezultatai yra realūs ir pasiekiami
	
	
	
	
	
	

	
	
	
	Balų suma
	

	
	BALAI

	
	0
	1
	2
	3
	4
	5

	3.
	Projekto sąmatos realumas ir pagrįstumas
	1. Projekto lėšos yra tiesiogiai susijusios su projektu
	
	
	
	
	
	

	
	
	2. Lėšos yra būtinos projekto tikslams ir rezultatams pasiekti
	
	
	
	
	
	

	
	
	3. Projekto lėšos yra detalizuotos ir realios
	
	
	
	
	
	

	
	
	4. Projekto išlaidų sąmata yra pagrįsta ir atitinka rinkos kainas
	
	
	
	
	
	

	
	
	
	Balų suma
	

	
	BALAI

	
	0
	1
	2
	3
	4
	5

	4.
	Projekto valdymas
	1. Projekto vykdytojas turi patirties ir kompetencijos
	
	
	
	
	
	

	
	
	2. Projekto vykdytojas turi reikiamus finansinius ir organizacinius išteklius
	
	
	
	
	
	

	
	
	3. Projekto vykdytojas turi organizacinius gebėjimus tęsti projekto veiklas
	
	
	
	
	
	

	
	
	
	Balų suma
	

	
	BALAI

	
	0
	1
	2
	3
	4
	5

	5.
	Projekto viešinimas
	1. Numatyta efektyvi projekto viešinimo strategija
	
	
	
	
	
	

	
	
	2. Pasirinktos tinkamos, tvarios, efektyvios informacijos sklaidos priemonės
	
	
	
	
	
	

	
	
	3. Projektas prieinamas kuo platesnei ir įvairesnei bendruomenės grupei
	
	
	
	
	
	

	
	
	
	Balų suma
	




	IŠ VISO SURINKTA BALŲ SUMA
	

	Projektui įgyvendinti siūloma skirti suma (įrašoma po specialiojo vertinimo)
	

	Argumentuota išvada dėl projekto atitikties nustatytiems kriterijams





Vertintojas ____________________________
(vardas, pavardė, parašas)









II. PANEVĖŽIO MIESTO SAVIVALDYBĖS FUTBOLO SPORTO ŠAKOS PLĖTROS PROGRAMOS PROJEKTŲ SPECIALIEJI VERTINIMO KRITERIJAI

1. Panevėžio miesto savivaldybės futbolo sporto šakos plėtros programai biudžetiniams metams skiriamų savivaldybės biudžeto lėšų dydis apskaičiuojamas pagal šias formules*:
1.1. Fizinio aktyvumo krepšelis (mokamas nuo 6 metų vaikams, besimokantiems pagal bendrojo ugdymo programas Panevėžio miesto teritorijoje veikiančiose mokyklose (vaikų grupės), ir iki 19 metų vaikams, nesiekiantiems aukštų sportinių rezultatų (neformalios grupės), jeigu jie neatitinka 1.2–1.5 papunkčiuose nurodytų sporto krepšelių reikalavimų.
L = B1 × S × A
L – sporto organizacijai kalendoriniams metams skiriamų biudžeto lėšų suma;
B1 – bazinis dydis, nustatomas Savivaldybės mero potvarkiu, atsižvelgus į patvirtintus savivaldybės biudžeto lėšų asignavimus;
S – bendras sportuojančiųjų skaičius; 
A – mėnesių skaičius.

1.2. Auksinis sporto krepšelis (15–19 metų jauniai, dalyvaujantys Lietuvos futbolo federacijos I ir II lygoje, Baltijos jaunių lygoje, Elitinėje jaunių lygoje, LVJUFA pirmoje lygoje; 12–14 metų jaunučiai, dalyvaujantys Lietuvos jaunučių lygoje U-13, U-14 sporto varžybose).
L = B2 × S × A
L – sporto organizacijai kalendoriniams metams skiriamų savivaldybės biudžeto lėšų suma;
B2 – 8 × B1;
S – bendras sportininkų skaičius; 
A – mėnesių skaičius.

1.3. Sidabrinis sporto krepšelis (12–14 metų jaunučiai, dalyvaujantys jaunučių LVJUFA pirmos lygos futbolo čempionato U-14 ir U-13 sporto varžybose, LVL PRO aukščiausios lygos 8 × 8 futbolo čempionato U-12 varžybose, Lietuvos mergaičių U-13 8 × 8 ir 5 × 5 (salės) futbolo varžybose).
L = B3 × S × A 
L – sporto organizacijai kalendoriniams metams skiriamų savivaldybės biudžeto lėšų suma;
B3 – 5 × B1;
S – bendras sportininkų skaičius; 
A – mėnesių skaičius.

1.4. Bronzinis sporto krepšelis (7–11 metų vaikai, dalyvaujantys LVL PRO U-11, U-10, U-9, U-8 futbolo varžybose).
L = B4 × S × A
L – sporto organizacijai kalendoriniams metams skiriamų savivaldybės biudžeto lėšų suma;
B4 – 2,5 × B1;
S – bendras sportininkų skaičius; 
A – mėnesių skaičius.

1.5. Asmenų su fizine negalia futbolo sporto krepšelis (mokamas 6–29 metų ugdytiniams).
L = B5 × S × A
L – sporto organizacijai kalendoriniams metams skiriamų savivaldybės biudžeto lėšų suma;
B5 – 3 × B1;
S – bendras sportininkų skaičius; 
A – mėnesių skaičius.

Pastabos:
1. *Vadovaujantis Futbolo sporto šakos sportinio ugdymo organizavimo normatyvais (priedas).
2. Varžybų formatas gali kisti atsižvelgiant į oficialius varžybų nuostatus.

_________________________

Panevėžio miesto savivaldybės futbolo sporto šakos 
plėtros programos projektų 
vertinimo formos 
priedas

FUTBOLO SPORTO ŠAKOS SPORTINIO UGDYMO ORGANIZAVIMO
NORMATYVAI 

Futbolo sporto šakos sportinio ugdymo programos dalyviai – vaikai ir jaunimas, besimokantys Panevėžio miesto savivaldybėje pagal bendrojo ugdymo programas. 
Futbolo sporto šakos ugdymo programa per fizinį aktyvumą – programa skirta nesiekiantiems aukšto meistriškumo rezultatų. Jos tikslas – ugdyti vaiko gyvenimo įgūdžius, asmenines, socialines ir kitas bendrąsias kompetencijas, panaudojant sportą kaip priemonę.
Futbolo sporto šakos ugdymo programa per sportą – programa, kuria siekiama suteikti ir sistemingai gilinti ugdytinio pasirinktos sporto šakos žinias, ugdyti gebėjimus ir formuoti įgūdžius, plėtoti sporto ir bendrąsias kompetencijas, siekti aukšto sportinio meistriškumo rezultatų jaunučių, jaunių, jaunimo ir suaugusiųjų amžiaus grupėse.
Futbolo sporto šakos sportinio ugdymo programoje dalyvaujančių vaikų ir jaunimo duomenys turi būti suvesti į Mokinių registrą, o oficialiose varžybose dalyvaujantys asmenys turi būti registruoti Lietuvos futbolo federacijos sistemoje.
Minimalus privalomas sporto šakos sportinio ugdymo treniruočių laikas yra 3 ugdymo valandos ne mažiau kaip 2 kartus per savaitę. 
Minimalus futbolo sporto šakos sportinio ugdymo savaičių skaičius yra 40 savaičių per metus. Varžybų veiklai, stovykloms (mokomosioms ar vasaros) skiriamas papildomas laikas, kuris yra neribojamas. Treniruotės vykdomos reguliariai, nuosekliai, sistemingai.
Minimalus vaikų ir jaunimo, dalyvaujančių futbolo sporto šakos sportinio ugdymo programoje, skaičius – 100. 
Minimalus vaikų ir jaunimo skaičius grupėje treniruočių metu – 12, maksimalus – 20. Vaikų su negalia skaičius grupėje – ne mažesnis nei 4. Vienas sporto specialistas turi dirbti tik su viena grupe tuo pačiu metu. 

FUTBOLO SPORTO ŠAKOS SPORTINIO UGDYMO GRUPĖS
IR UGDYTINIŲ AMŽIUS

	Grupės pavadinimas

	Amžius metais

	Vaikai

	6–8 

	
	7–11 

	Jaunučiai
	12–14

	Jauniai
	15–19

	Jaunimas ir suaugusieji
	19–29

	Asmenys su negalia 
	6–29



FUTBOLO SPORTO ŠAKOS SPORTINIO UGDYMO ORGANIZAVIMO NORMATYVAI

	Sportinio ugdymo grupės pavadinimas ir amžius
	Ugdytinių skaičius grupėje
(minimalus–maksimalus)
	Savaitinių valandų skaičius grupei (minimalus)
	Patvirtintų savaičių skaičius per metus

	6–8 metų vaikai ir iki 19 metų vaikai, nesiekiantys aukšto sportinio meistriškumo rezultatų
	12–20
	3
	44

	7–11 metų vaikai
	
	5
	46

	12–14 metų jaunučiai
	
	9
	48

	15–19 metų jauniai
	
	11
	48

	19–29 metų jaunimas ir suaugusieji

	
	Karjera pagal aukšto sportinio meistriškumo programas

	6–29 metų asmenys su negalia
	4–8
	3
	40



FUTBOLO SPORTO ŠAKOS SPORTINIO UGDYMO ORGANIZAVIMO NORMATYVAI VARŽYBOMS

	Varžybų pavadinimas, ugdytinių amžius
	Rungtynių dienų skaičius per metus
	Rungtynių dienų skaičius per metus Panevėžyje
	Rungtynių dienų skaičius per metus (nurodyti vietą)

	LVL PRO U-11

	48
	24
	24
Lietuvos miestuose

	LVL PRO U-10, U-9, U-8

	48
	24
	24
Lietuvos miestuose

	LVL apskričių U-8, U-9, U-10, U-11, U-12 
	44
	22
	22
tik Panevėžio apskrityje

	


	Lietuvos jaunučių lygos futbolo čempionatas U-14, U-13
	48
	23
	23
Lietuvos miestuose
2
užsienyje

	LVL PRO aukščiausios lygos 8 × 8 futbolo čempionatas U-12
	
	
	

	Lietuvos mergaičių 8 × 8, 5 × 5 futbolo čempionatas U-13
	
	
	

	


	Elitinė jaunių lyga U-18, U-16, U-15
	48
	22
	22
Lietuvos miestuose
4
užsienyje

	Pirmos lygos jaunių čempionatas
U-19, U-18, U-17, U-16, U-15, U-14, U-13
	
	
	



FUTBOLO SPORTO ŠAKOS SPORTINIO UGDYMO ORGANIZAVIMO NORMATYVAI STOVYKLOMS

	Varžybų, kurių pasirengimui skirta stovykla, pavadinimas
	Minimalus stovyklų dienų skaičius per metus
	Stovyklų dienų skaičius Lietuvoje

	Lietuvos jaunučių lygos futbolo čempionatas (U-14, U-13)
	10
	2 (po 5 dienas)

	Elitinė jaunių lyga U-18, U-17, U-16, U-15
Pirmos lygos jaunių čempionatas
U-19, U-18, U-17, U-16, U-15
	10
	2 (po 5 dienas)



Per metus 12–14 metų amžiaus grupių vaikams, dalyvaujantiems varžybose, organizuojamos ne mažiau kaip 2 stovyklos po 5 dienas Panevėžio apskrityje.
Per metus 15–19 metų amžiaus sportininkams, dalyvaujantiems Elitinėje jaunių lygoje ir Pirmos lygos jaunių čempionate, organizuojamos ne mažiau kaip 2 stovyklos po 5 dienas.

SAVIVALDYBĖS BIUDŽETO LĖŠOMIS FINANSUOJAMAS FUTBOLO SPORTO ŠAKOS OFICIALIŲ VARŽYBŲ SĄRAŠAS:

1.	LVL PRO čempionatas U-11, U-10, U-9, U-8;
2.	LVL apskričių čempionatas U-12, U-11, U-10, U-9, U-8;
3.	LVL PRO aukščiausios lygos 8 × 8 futbolo čempionatas U-12;
4.	Lietuvos jaunučių lygos futbolo čempionatas U-14, U-13;
5.	Lietuvos mergaičių 8 × 8, 5 × 5 futbolo čempionatas;
6.	Elitinė jaunių lyga U-18, U-17, U-16, U-15;
7.	Pirmos lygos jaunių čempionatas U-19, U-18, U-17, U-16, U-15, U-14, U-13;
8.	Lietuvos futbolo federacijos II lyga;
9.	Lietuvos futbolo federacijos I lyga;
10.	Studentų čempionatas;
11.	Baltijos jaunių lyga.

_______________________

PATVIRTINTA
Panevėžio miesto savivaldybės tarybos
                            sprendimu Nr. 


PANEVĖŽIO MIESTO SAVIVALDYBĖS FUTBOLO SPORTO ŠAKOS PLĖTROS PROGRAMOS PROJEKTŲ VERTINIMO KOMISIJOS DARBO REGLAMENTAS


I SKYRIUS
BENDROSIOS NUOSTATOS

1.	Panevėžio miesto savivaldybės futbolo sporto šakos plėtros programos projektų vertinimo komisijos darbo reglamentas (toliau – Reglamentas) nustato Panevėžio miesto savivaldybės futbolo sporto šakos plėtros programos projektų vertinimo komisijos (toliau – komisija) veiklos organizavimą, uždavinius ir funkcijas, jos teises ir pareigas, darbo organizavimo principus.
2.	Komisija sudaroma Panevėžio miesto savivaldybės mero (toliau – Savivaldybės meras) potvarkiu.
3.	Komisija savo sprendimus priima laikydamasi nešališkumo, konfidencialumo, objektyvumo, lygiateisiškumo ir skaidrumo principų. 
4.	Komisija savo veikloje vadovaujasi Panevėžio miesto savivaldybės futbolo sporto šakos plėtros programos projektų finansavimo iš Panevėžio miesto savivaldybės biudžeto lėšų tvarkos aprašu ir kitais Lietuvos Respublikos teisės aktais.

II SKYRIUS
KOMISIJOS VEIKLOS ORGANIZAVIMAS

5. Komisijos pirmininkas ir nariai komisijos darbe dalyvauja pasirašę nešališkumo deklaraciją (1 priedas) ir konfidencialumo pasižadėjimą (2 priedas). 
6. Pagrindinė komisijos veiklos forma yra posėdžiai, kuriuos organizuoja ir juos techniškai aptarnauja (rašo posėdžių protokolus, rengia kitus su posėdžiais susijusius dokumentus) atsakingas Sporto skyriaus specialistas (toliau – Sporto skyriaus specialistas). Komisijos posėdžio protokolas turi būti parengtas ne vėliau kaip per 5 darbo dienas nuo įvykusio posėdžio dienos.
7. Komisijos nariai privalo:
7.1. vykdyti šiame Reglamente nurodytas funkcijas;
7.2.	nepraleisti komisijos posėdžių be pateisinamos priežasties;
7.3.	vykdydami funkcijas laikytis Lietuvos Respublikos teisės aktų reikalavimų.
8. Komisijai vadovauja komisijos pirmininkas (toliau – pirmininkas). Pirmininkas privalo komisijos posėdžius organizuoti taip, kad jų metu būtų priimti Reglamento ir kitų teisės aktų reikalavimus atitinkantys komisijos narių sprendimai.
9. Komisijos posėdžių laiką, suderinęs su pirmininku ir kitais nariais, nustato ir posėdžius sušaukia Sporto skyriaus specialistas. Komisijos posėdis yra teisėtas, kai į jį yra atvykę ar nuotoliniu būdu dalyvauja ne mažiau kaip pusė visų komisijos narių. Komisijos posėdžiai nėra vieši.
10. Komisijos posėdyje negalintis dalyvauti komisijos narys privalo apie tai nedelsdamas pranešti Sporto skyriaus specialistui. Posėdyje nedalyvaujančio komisijos nario šiame Reglamente nustatyta tvarka užpildyta ir pateikta Panevėžio miesto savivaldybės futbolo sporto šakos plėtros programos projektų vertinimo forma yra laikoma jo raštiška nuomone.
11. Komisijos posėdžio metu komisijos narys turi teisę teikti siūlymą dėl kito komisijos nario nušalinimo nuo paraiškos svarstymo, jeigu yra pagrįstai manoma, kad kito komisijos nario nušalinimas atitinka nešališkumo deklaracijoje nustatytus pagrindus. Komisijos narių sprendimas dėl komisijos nario nušalinimo priimamas paprasta balsu dauguma. Komisijos narys, dėl kurio nušalinimo balsuojama, balsavime nedalyvauja.
12. Priėmus sprendimą dėl komisijos nario nušalinimo nuo paraiškos vertinimo, tokio sprendimo pagrindimas fiksuojamas komisijos posėdžio protokole, kartu perskaičiuojant komisijos narių paraiškai skirtų balų ir siūlomų skirti sumų vidurkius, neįtraukiant nušalinto komisijos nario vertinimą.
13. Nusišalinęs ar nuo paraiškos vertinimo nušalintas komisijos narys privalo tokios paraiškos svarstymo metu palikti patalpą, kurioje vyksta komisijos posėdis.
14. Komisijos narių sprendimai priimami posėdžiuose dalyvaujančių komisijos narių paprasta balsų dauguma, įskaitant komisijos nario, kurio nuomonė pateikta raštu, balsą. Jei balsai pasiskirsto po lygiai, lemiamu laikomas pirmininko balsas.
15. Komisijos narių sprendimai įforminami posėdžių protokolais. Komisijos narių paraiškų vertinimo lentelių suvestinė (toliau – suvestinė) yra laikoma posėdžio protokolu. Panevėžio miesto savivaldybės futbolo sporto šakos plėtros programos projektų vertinimo formas pasirašo kiekvienas komisijos narys atskirai, suvestinę pasirašo kiekvienas posėdyje dalyvavęs komisijos narys ir Sporto skyriaus specialistas.
16. Komisijos narių atlygis už paraiškų vertinimą finansuojamas iš jų atstovaujamų įstaigų darbo užmokesčio fondų. Atlygio dydis nustatomas pagal vienos paraiškos vertinimo įkainį, kuris apskaičiuojamas remiantis Lietuvos statistikos departamento duomenimis, atsižvelgiant į tuo metu galiojantį vidutinį valandinį bruto darbo užmokestį. Vienos paraiškos vertinimui skiriamos 2 (dvi) darbo valandos: 1 (viena) valanda individualiam vertinimui ir 1 (viena) valanda vertinimui grupėje. Informaciją apie įvertintų paraiškų skaičių teikia Sporto skyrius.

III SKYRIUS
PARAIŠKŲ VERTINIMO IR IŠVADŲ DĖL JŲ TEIKIMO TVARKA

17. Panevėžio miesto savivaldybės futbolo sporto šakos plėtros programai pateiktų paraiškų vertinimą sudaro šios dalys:
17.1. administracinis vertinimas, kurį atlieka Sporto skyrius;
17.2. komisijos narių individualus paraiškų vertinimas. Kiekvieną paraišką vertina ne mažiau kaip 2 komisijos nariai; 
17.3. susumuotų individualaus vertinimo duomenų svarstymas komisijos narių posėdžio metu.
18. Sporto skyriaus specialistas komisijos nariams elektroniniu būdu pateikia paraiškas individualiai įvertinti. Kartu su paraiškomis pateikiama Panevėžio miesto savivaldybės futbolo sporto šakos plėtros programos projektų vertinimo forma, paraiškų vertinimą reglamentuojantys teisės aktai ir planuojama didžiausia paraiškose nurodytiems projektams finansuoti lėšų suma. Komisijos nariai paraiškas įvertina per Sporto skyriaus specialisto nustatytą terminą, bet ne ilgesnį kaip 10 darbo dienų nuo paraiškų komisijos nariams vertinti pateikimo.
19. Panevėžio miesto savivaldybės futbolo sporto šakos plėtros programos projektų vertinimo formoje: paraišką pateikęs asmuo, projekto veiklos pavadinimas, prašoma ir visa projektui įgyvendinti reikalinga suma, paraiškos vertinimo kriterijai, komisijos nario paraiškos vertinimo kriterijams skiriami balai ir jų suma, projektui įgyvendinti siūloma skirti suma, argumentuota išvada dėl projekto atitikties nustatytiems kriterijams, paraišką vertinusio komisijos nario vardas, pavardė, parašas.
20. Komisijos narys, vadovaudamasis Reglamentu ir kitais teisės aktais bei turima kompetencija ir patirtimi, įvertina visas jam pateiktas paraiškas, užpildo Panevėžio miesto savivaldybės futbolo sporto šakos plėtros programos projektų vertinimo formą kiekvienai paraiškai atskirai ir pateikia jas Sporto skyriaus specialistui (elektroniniu paštu arba asmeniškai).
21. Jeigu paraiškos vertinimo kriterijams skiriamų balų suma yra ne mažesnė kaip 55 balai, komisijos narys gali siūlyti finansuoti projektą. Tokiu atveju prioritetas yra teikiamas paraiškoms, kurių vertinimo kriterijams skiriamų balų suma yra didžiausia.
22. Jeigu paraiškos vertinimo kriterijams skiriamų balų suma yra mažesnė nei 55 balai, laikoma, kad komisijos narys siūlo projekto nefinansuoti. Tokiu atveju Panevėžio miesto savivaldybės futbolo sporto šakos plėtros programos projektų vertinimo formoje, nurodant projektui įgyvendinti siūlomą skirti sumą, rašomas „0“ (nulis).
23. Esant nešališkumo deklaracijoje nurodytiems pagrindams, komisijos narys paraiškos nevertina ir tai nurodo Panevėžio miesto savivaldybės futbolo sporto šakos plėtros programos projektų vertinimo formoje.
24. Nuo paraiškos vertinimo nusišalinus daugiau kaip pusei komisijos narių, Savivaldybės meras paskiria tiek kitų narių paraiškai vertinti, kad susidarytų kvorumas komisijos posėdyje.
25. Sporto skyriaus specialistas komisijos narių pateiktose Panevėžio miesto savivaldybės futbolo sporto šakos plėtros programos projektų vertinimo formose nurodytų duomenų atitiktį Reglamente ir kituose teisės aktuose nustatytiems reikalavimams patikrina ne vėliau kaip per 10 darbo dienų nuo jų gavimo dienos.
26. Sporto skyriaus specialistas, nustatęs komisijos nario pateiktos Panevėžio miesto savivaldybės futbolo sporto šakos plėtros programos projektų vertinimo formos trūkumus (nėra argumentuotos išvados dėl projekto atitikties kriterijams, nėra nurodyta projektui įgyvendinti siūloma skirti suma), šiuos trūkumus asmeniškai arba elektroniniu būdu nurodo komisijos nariui ir nustato terminą jiems pašalinti. Nepašalinus trūkumų per Sporto skyriaus specialisto nustatytą terminą, komisijos nario įvertinimas dėl paraiškų, kurių vertinime nustatyta trūkumų, neįtraukiamas į suvestinę. 
27. Tinkamai užpildytoje Panevėžio miesto savivaldybės futbolo sporto šakos plėtros programos projektų vertinimo formoje nurodyti duomenys yra galutiniai ir nekeičiami.
28. Sporto skyriaus specialistas iki pirmojo komisijos posėdžio parengia Reglamento 26 ir 27 punktuose nustatytus reikalavimus atitinkančią komisijos narių tinkamai užpildytų ir pateiktų individualaus paraiškų vertinimo suvestinę ir teikia ją svarstyti komisijos posėdžio metu. Suvestinė tvirtinama šio Reglamento 31 punkte nustatyta tvarka.
29. Suvestinėje nurodoma: paraišką pateikusi sporto organizacija, projekto veiklos pavadinimas, prašoma ir visa projektui įgyvendinti reikalinga suma, komisijos narių kiekvienai paraiškai skirtų balų suma ir siūlomo skirti finansavimo suma, komisijos narių projektui įgyvendinti skirtų balų ir siūlomų skirti sumų vidurkiai, informacija apie nuo paraiškos vertinimo nusišalinusį (-ius) komisijos narį (-ius).
30. Suvestinėje paraiškos išdėstomos eilės tvarka pagal komisijos narių joms skirtų balų vidurkį – nuo didžiausio iki mažiausio.
31.  Sporto skyriaus specialistas komisijos posėdžio metu pristato suvestinę ir siūlo priimti konsoliduotą išvadą dėl projektams įgyvendinti siūlomų skirti sumų. Jeigu vieno paraišką vertinusio komisijos nario projektui skirtų balų suma nuo kito tą pačią paraišką vertinusio komisijos nario skirtų balų sumos skiriasi ne mažiau kaip 30 balų, Sporto skyriaus specialistas rekomenduoja šiems komisijos nariams aptarti vertinimų skirtumus. Jeigu bendras sprendimas nepriimamas, didžiausia ir mažiausia skirtų balų sumos neįtraukiamos į vidurkio skaičiavimą. Kiti komisijos nariai, išklausę paraišką vertinusius narius, diskutuoja ir priima bendrą galutinį sprendimą dėl finansavimo. Komisijai priėmus sprendimą keisti suvestinėje nurodytus duomenis, toks sprendimas argumentuojamas ir fiksuojamas protokole.

IV SKYRIUS
KOMISIJOS UŽDAVINIAI IR FUNKCIJOS

32. Komisija, atsižvelgdama į Savivaldybės tarybos patvirtintus tų metų savivaldybės biudžeto asignavimus, skirtus projektams finansuoti, vertinimo ataskaitoje pateiktas paraiškas vertinusių komisijos narių išvadas, projektų atitiktį Savivaldybės strateginio planavimo dokumentams, teikia rekomendacijas Savivaldybės merui dėl projektų finansavimo.
33. Komisija po paraiškų vertinimo:
33.1. pritaria narių vertinimo išvadoms;
33.2. dėl atskirų projektų priima motyvuotą sprendimą, kuris skiriasi nuo paraiškas vertinusių komisijos narių išvadose pateiktų rekomendacijų;
33.3. gali rekomenduoti per metus ieškoti papildomų biudžeto lėšų, jeigu programoms finansuoti lėšų poreikis yra didesnis, negu numatyta Sporto plėtros programoje;
33.4. teikia Savivaldybės merui rekomendacijas dėl projektų finansavimo;
33.5. sprendžia kitus su projektų finansavimu susijusius klausimus.
34. Komisija, atsižvelgdama į specialiuosius vertinimo kriterijus, rengia programos lėšų paskirstymo sąrašo projektą antriesiems ir tretiesiems metams ir teikia jį Savivaldybės merui.
35. Jeigu einamaisiais biudžetiniais metais skiriamos papildomos lėšos ar lieka nepanaudotų biudžeto lėšų, komisija, atsižvelgdama į specialiuosius vertinimo kriterijus ir pateiktus projektų lėšų poreikius paraiškose, teikia rekomendacijas Savivaldybės merui dėl biudžeto lėšų skyrimo projektams.

V SKYRIUS
BAIGIAMOSIOS NUOSTATOS

36. Reglamentas gali būti keičiamas, papildomas ar pripažįstamas netekusiu galios Savivaldybės tarybos sprendimu.

________________________

Panevėžio miesto savivaldybės futbolo 
sporto šakos plėtros programos projektų 
vertinimo komisijos darbo reglamento 
1 priedas

(Nešališkumo deklaracijos forma)


PANEVĖŽIO MIESTO SAVIVALDYBĖS FUTBOLO SPORTO ŠAKOS PLĖTROS PROGRAMOS PROJEKTŲ VERTINIMO KOMISIJOS NARIO NEŠALIŠKUMO DEKLARACIJA

20__ m. _____________________ __ d.
Panevėžys

Būdamas (-a) Panevėžio miesto savivaldybės futbolo sporto šakos plėtros programos projektų vertinimo komisijos nariu (-e), pasižadu:
1. Vadovautis įstatymų viršenybės, lygiateisiškumo, skaidrumo, atsakomybės už priimtus sprendimus principais ir svarbiausiais etikos principais, nustatytais Lietuvos Respublikos teisės aktuose.
2. Raštu informuoti Savivaldybės administraciją ir (ar) asmenis, kurie kartu dalyvauja sprendimo rengimo, svarstymo ar priėmimo procedūroje, apie esamą interesų konfliktą ir nusišalinti nuo dalyvavimo tolesnėje procedūroje, jei man dalyvaujant, rengiant, svarstant ar priimant sprendimus:
2.1. šiose procedūrose kaip potencialūs paramos gavėjai dalyvauja asmenys, iš kurių aš ar asmenys, susiję su manimi artimos giminystės ar svainystės ryšiais, gauna bet kurios rūšies pajamų ar kitokio pobūdžio naudos;
2.2. aš ar asmenys, susiję su manimi artimos giminystės ar svainystės ryšiais, turi ar valdo pagal kito asmens įgaliojimą daugiau kaip 10 procentų juridinio asmens įstatinio kapitalo arba akcijų arba dėl to kyla interesų konfliktas;
2.3. aš ar asmenys, susiję su manimi artimos giminystės ar svainystės ryšiais, yra projekto vykdytojo steigėjai ar dalininkai, darbuotojai ar valdymo organo nariai.
Žinau, kad, kilus šališkumo ar interesų konflikto grėsmei, galiu būti nušalintas nuo dalyvavimo tolesnėje procedūroje.
Man išaiškinta, kad asmenys, susiję su manimi artimos giminystės ar svainystės ryšiais, yra: tėvai, įtėviai, broliai, seserys ir jų vaikai, seneliai, sutuoktiniai, įvaikiai, jų sutuoktiniai ir jų vaikai, taip pat sutuoktinių tėvai, broliai, seserys ir jų vaikai.
Esu įspėtas (-a), kad, nesilaikydamas (-a) nešališkumo principo, pažeisiu šią nešališkumo deklaraciją ir man bus taikoma atitinkama Lietuvos Respublikos įstatymuose ir kituose teisės aktuose numatyta atsakomybė.

___________________	    __________________________
	(parašas)	      (vardas, pavardė)

Panevėžio miesto savivaldybės futbolo 
sporto šakos plėtros programos projektų 
vertinimo komisijos darbo reglamento 
2 priedas

(Konfidencialumo pasižadėjimo forma)

PANEVĖŽIO MIESTO SAVIVALDYBĖS FUTBOLO SPORTO ŠAKOS PLĖTROS PROGRAMOS PROJEKTŲ VERTINIMO KOMISIJOS NARIO KONFIDENCIALUMO PASIŽADĖJIMAS

20__ m. ____________________ __ d.
Panevėžys

Būdamas (-a) Panevėžio miesto savivaldybės futbolo sporto šakos plėtros programos projektų vertinimo komisijos nariu (-e), pasižadu:
1. Savo ar asmenų, susijusių su manimi artimos giminystės ar svainystės ryšiais, privačių interesų naudai nesinaudoti ir neleisti naudotis informacija, kurią įgijau dalyvaudamas (-a) sprendimo rengimo, svarstymo ar priėmimo procedūroje, kitokia tvarka ir mastu, nei nustato Lietuvos Respublikos teisės aktai.
2. Užtikrinti potencialių paramos gavėjų ir kitų asmenų pateiktų duomenų konfidencialumą ir naudoti juos tik sprendimo rengimo, svarstymo ar priėmimo procedūroje bei šių duomenų neatskleisti tretiesiems asmenims be šių asmenų sutikimo, išskyrus Lietuvos Respublikos teisės aktuose nustatytus atvejus.
Žinau, kad, kilus šališkumo ar interesų konflikto grėsmei, galiu būti nušalintas (-a) nuo dalyvavimo tolesnėje procedūroje. Man išaiškinta, kad asmenys, susiję su manimi artimos giminystės ar svainystės ryšiais, yra tėvai, įtėviai, broliai, seserys ir jų vaikai, seneliai, sutuoktiniai, vaikai, įvaikiai, jų sutuoktiniai ir jų vaikai, taip pat sutuoktinių tėvai, broliai, seserys ir jų vaikai.

